Lausunto oikeusministeriölle valmisteilla olevasta asetuksesta, jossa säädetään oikeusapupiireistä, oikeusaputoimistojen toimipaikoista ja edunvalvonta-alueista

222/07.071/2013

Kh § 205	
Oikeusministeriö on kirjeellään 12.4.2013 pyytänyt lausuntoa seuraavasti:

"Oikeusministeriö pyytää kunnioittavasti Iausuntoanne valmisteilla olevasta oikeusministeriön asetuksesta, jossa säädetään oikeusapupiireistä, oikeusaputoimistojen toimipaikoista ja edunvalvonta-alueista. Asetusluonnos ja sitä koskeva asetusmuistioluonnos ovat liitteenä ja niistä käy tarkemmin ilmi ehdotetut muutokset (asetusluonnoksessa lisäksi merkitty punaisella) ja niiden perustelut. Molemmat luonnokset on valmisteltu oikeusministeriössä virkamiestyönä.

Lausunto pyydetään toimittamaan viimeistään perjantaina 31.5.2013 sähköpostitse oikeusministeriön osoitteeseen oikeusministerio@om.fi  word-, openoffice (odt)- tai rtf -tiedostona. Lausuntoa ei tarvitse erikseen lähettää postitse.

Lisätietoja asiasta antavat hallitusneuvos Merja Muilu 02951 50200 ja hallitussihteeri Kirta Heine 02951 50214
(sähköposti: etunimi.sukunimi@om.fu)"

Valtion oikeusaputoimistoista annetun lain (258/2002) 2 §:n mukaan oikeusaputoimistot sijaitsevat oikeusapupalveluiden alueellisen tarpeen mukaan muodostettavissa oikeusapupiireissä. Oikeusaputoimistolla voi tarvittaessa olla useampi kuin yksi toimipaikka.

Saman säännöksen mukaan oikeusapupiireistä ja oikeusaputoimistojen toimipaikoista säädetään tarkemmin oikeusministeriön asetuksella. Ennen toimipaikkojen sijaintia koskevien säännösten antamista on kuultava kuntia, joita asia koskee.

Voimassaoleva oikeusministeriön asetus oikeusapupiireistä sekä oikeusaputoimistojen toimipaikoista ja edunvalvonta-alueista on annettu 19.10.2012 (581/2012). Asetuksen mukaan oikeusaputoimistoja on 34 vuonna 2013 (33 vuoden 2014 alusta lukien) ja niillä on toimipaikkoja yhteensä 165. Oikeusministeriön toiminta- ja taloussuunnitelmassa vuosille 2013–2016 on linjattu, että oikeusaputoimistojen määrää vähennetään noin 30 oikeusaputoimistoon vuoteen 2014 mennessä.

Asetusta on tarpeen muuttaa oikeusaputoimistojen toimistoverkoston kehittämisen vuoksi. Koska asetuksen olennainen sisältö on pykälässä, jossa on lueteltu oikeusaputoimistojen toimipaikat, on tarkoituksenmukaista antaa uusi asetus, jolla kumotaan asiassa aiemmin annettu oikeusministeriön asetus. Asetus on tarkoitettu tulemaan voimaan vuoden 2014 alusta.

Toimistoverkoston kehittäminen

Oikeusaputoimistojen hallinnollinen yhdistäminen vähentää näiden toimistojen haavoittuvuutta, hallinto kevenee ja henkilöstön työtehtävien järjestelymahdollisuudet lisääntyvät. Muutoksen tavoitteena on keskittää hallintoa, jolloin varsinaiseen oikeusapupalveluun jää mahdollisimman paljon voimavaroja.

Lisäksi esitetään, että uusien muodostettavien oikeusaputoimistojen nimet määräytyisivät lähtökohtaisesti maakuntapohjaisesti, kuten useissa muissakin valtion virastoissa on tehty.

Esityksessä ehdotetaan mm. seuraavaa muutosta:

Kankaanpään ja Porin oikeusaputoimistot yhdistetään ja muodostetaan Satakunnan oikeusaputoimisto.
Kankaanpään oikeusaputoimiston Ikaalisten toimipaikka esitetään siirrettäväksi Pirkanmaan oikeusaputoimistoon.

Yleinen edunvalvonta

Oikeusaputoimistojen tehtäväksi on vuoden 2009 alusta lukien tullut yleisen edunvalvonnan palvelujen järjestäminen. Asiasta säädetään laissa holhoustoimen edunvalvontapalveluiden järjestämisestä (575/2008). Lain 1 §:n 2 momentin mukaan maa jaetaan edunvalvonta-alueisiin, joista kuhunkin kuuluu yksi tai useampi kunta. Edunvalvontapalveluiden järjestämisestä edunvalvonta-alueella vastaa valtion oikeusaputoimisto. Saman lainkohdan mukaan edunvalvonta-alueista säädetään oikeusministeriön asetuksella.

Yleisen edunvalvonnan osalta oikeusaputoimistoille on määritelty alueelliset toimivaltarajat. Oikeusavun osalta oikeusaputoimistoilla ei sen sijaan ole alueellisia toimivaltarajoja, vaan oikeusaputoimistot voivat antaa oikeusapua riippumatta siitä, minkä kunnan asukas henkilö on.

Oikeusaputoimistojen yhdistymisten vuoksi tulee myös edunvalvonta-alueita tarkistaa yhdistyvien toimistojen osalta.

Esityksen vaikutukset

Muutoksessa asiakkaiden saamat palvelut säilyvät vähintään nykyisellä tasolla. Valtion oikeusaputoimistojen toimipaikat ja niiden henkilöstö säilyvät nykyisinä. Toimipaikkoja ei tämän esityksen yhteydessä lakkauteta eikä henkilöstövähennyksiä tehdä.

Vs. kunnanjohtajan ehdotus:
Kunnanhallituksella ei ole huomautettavaa asetusehdotuksesta.

Päätös: Ehdotus hyväksyttiin. 

Täytäntöönpano: ote sähköpostilla oikeusministerio@om.fi

------------------------------------------

	Tarkastamattomasta pöytäkirjasta otteen oikeaksi todistaa: 

	Nakkilassa 30.5.2013

	virallisesti    Kirsti Toroska
		arkistointisihteeri

MUUTOKSENHAKUKIELTO

Muutoksen-
hakukielto
ja sen peruste
		
	[ X ]	Koska päätös koskee vain valmistelua tai täytäntöönpanoa, kuntalain 91 §:n nojalla tästä päätöksestä ei saa tehdä oikaisuvaatimusta eikä kunnallisvalitusta 	

	
	[   ]	Muu peruste, mikä	

	
	
                                                            Liitetään otteeseen/päätökseen